33. schôdza NR SR - 14.deň - A. dopoludnia
Dátum: 2025-04-15
Poslanec: Pollák, Peter (SLOVENSKO)
Druh vystúpenia: Vystúpenie v rozprave

32. Ďakujem pekne. Je niečo po desiatej hodine, tento bod začal v rokovaní o deviatej a v pléne Národnej rady nebol nikto z koalície. Dnes sú tu zastúpené, áno, všetky koaličné strany jedným poslancom, pozdravujem, pani poslankyňa. A tento bod je, áno, môže byť kontroverzný, možno sa niekomu nepáči, ale ja si myslím, že je načase, aby aj ľudia na Slovensku vedeli a kontrolovali svojich zástupcov tu v parlamente. Ja som to povedal vo svojej faktickej, ja to trošku rozvediem. Áno, myslím, že to spomínal Julo Jakab hneď ako prvý v rozprave, ktorý bol, že alkohol je metla ľudstva, to je taká mantra, to sa často používa. A človek, ktorý požije alkohol a ide na, akože sadne za volant, príde na vozovku, tak ohrozuje každého jedného účastníka tej vozovky, či potom nejakého vodiča alebo potom nejakého chodca a tak ďalej a tak ďalej. Ale čo v prípade, ak človek, ktorý sedí za volantom a riadi štát a požíva alkohol? Ako to môže vyzerať, koho každého ohrozuje? No celé Slovensko, všetkých obyvateľov Slovenska. A toto je veľmi nebezpečný precedens a tento precedens sa tu zažíva už nejaký ten čas. Áno, dobre to povedal Igor Matovič vo svojej rozprave a pri tom, jak uvádzal tento návrh zákona, že od začiatku republiky, a správne sa pýtal poslanca Mikloška, aby vysvetlil, že či je tam nejaký posun od tých deviatych rokov až po dnešný rok 2025, že keď nejaký poslanec v deväťdesiatych rokoch si dal nejaké Orešanské, urobil haváriu a aj to správanie tých poslancov vo vtedajšom čase, že nech nám to pán poslanec Mikloško vysvetlí. Urobil to svojím spôsobom a, bohužiaľ, áno, kolegovia majú pravdu, že takým tým najväčším obhajovateľom v tomto prípade pri tom, keď my navrhujeme to, aby každý jeden poslanec, ktorý bude mať nejaké podozrenie, že má vypité, aby fúkal. A v tomto prípade ak ľudia, ktorí riadia štát a sedia za volantom, tak ako som to dal do porovnania s tým, keď človek sadne za volant reálne do auta a má vypité, tak ohrozuje všetkých účastníkov cestnej premávky, tak v tomto prípade ak politik, poslanec alebo konkrétne pozície, ktoré sa vymenovali alebo ktoré sú zahrnuté v tomto návrhu zákona, sadnú za volant, tak ohrozujú chod celého štátu, ohrozujú každého jedného občana. A my si to môžme dať do takého porovnania s tým, že či náhodou naozaj koaliční poslanci, lebo však človek keď si vypije, zvykne urobiť nejakú hlúposť a potom keď vytriezvie, si povie, á, čo som to spravil. A chce tú vec napraviť alebo sa hanbí. No a pri tomto všetkom, keď si pozrieme ten rok a pol vlády tejto bandy, tak si môžme povedať, že či v tých kritických momentoch alebo v tých najťažších momentoch, ktoré, bohužiaľ, dnes obyvatelia Slovenska žijú, či boli triezvi. Lebo ináč to nevyzerá, keď v jeden deň si odsúhlasia, odhlasujú transakčnú daň, jak keby boli opití, na druhý deň vytriezvejú, preboha, čo som to spravil. A my vám v tomto prípade dávame naozaj takú príležitosť, aby ste sa z toho vymanili a ak ste teda mali doteraz tie ťažké časy, alebo teda ako to povedať, že nevedeli ste urobiť pri tých dôležitých hlasovaniach bez požitia alkoholu, tak teraz vám dávame príležitosť, aby ste sa z toho vymanili a jednoducho aby ste potrestali všetkých tých, ktorí budú piť. A dáme im fúkať a keď nafúkajú, tak prídu o šesťmesačný plat. Je to naozaj podľa mňa veľmi dobrá ponuka vzhľadom na to, že aj obyvatelia Slovenskej republiky si všímajú z ostatných videí ľudí, ktorí zastupujú tento parlament a forma a obsah ich vystúpení nie je úmerná tomu, že takto by sa mal správať človek, ktorý je triezvy. Áno, a sú tu správne položené otázky aj tých ľudí, že to naozaj sa v tom parlamente pije, to čo sú tí poslanci nadľudia? To môžu oni takto ráno prísť do roboty a už sú opití? Aj preto by mali všetci poslanci a bez rozdielu, či koaliční, či opoziční, ukázať národu, že ľudia, ktorí ich zastupujú, ich zastupujú v triezvom stave. Áno, sú tu nánosy už z minulosti a ľudia sa na nás pozerajú, ľudia sa na nás pozerajú a oprávnene môžu si myslieť naozaj, že keď vidia jedného, druhého, tretieho poslanca alebo teda formu ich vystúpenia, ktorá nie je v súlade s tým, aby takto by sa mal správať človek, ktorý je triezvy, môžu si myslieť naozaj, že všetci poslanci pijú. Preto prichádzame s týmto návrhom zákona, ktorý hovorí o tom, že chceme dávať jak funkcionárom, tak poslancom Národnej rady Slovenskej republiky fúkať. A ja som zástancom toho a vítam tento návrh zákona, určite ho podporíme do druhého čítania, je naozaj možno otázka, že či dvakrát za deň dať fúkať, alebo stačí iba raz, tak ako povedal Jozef Pročko, ale posuňme ho do druhého čítania, lebo tam môžme urobiť zmeny v druhom čítaní tak, aby sa to naozaj každému páčilo. Myslím, že je načase, ľudia to chcú a týmto návrhom iba vyvrátime všetky tie podozrenia, ak ľudia na Slovensku si myslia, že keď vidia jedného poslanca, ktorý vystupuje a jeho forma nie je v súlade s tým, aby tento človek takto triezvo vystupoval, samozrejme, že to nie je paušalizácia, ale ľuďom toto nezoberieme a môžu si myslieť, keď jeden pije, tak všetci pijú a tento návrh zákona to bude rušiť. A keď tu bude podozrenie, ešte raz poviem, že niekto je opitý, tak mu jednoducho dáme fúkať a keď nafúka, tak príde o šesťmesačný plat. Vítam tento návrh zákona, aj ho podporujem a verím, že ho podporia, že ho podporí aj väčšina tohto parlamentu. Veľmi pekne ďakujem.